
Pranešimas žiniasklaidai
2026 m. rugpjūčio 5 d. 

Pensijų anuitetai: kodėl baimė „prarasti pinigus“ gali kainuoti brangiai?
Dalis gyventojų į pensijų anuitetus vis dar žiūri atsargiai – baiminasi, kad pasirinkus šį sprendimą sukaupti pinigai tarsi „dings“, todėl svarsto, ar nebūtų geriau juos atsiimti. Tačiau vien pinigų atsiėmimas dar nereiškia saugesnio sprendimo: gavus didesnę sumą reikia aiškaus plano, kur ją laikyti, kaip naudoti, kaip apsaugoti nuo infliacijos ir kaip užtikrinti, kad jos pakaktų ilgam senatvės laikotarpiui, sako „Luminor investicijų valdymas“ vadovė Loreta Načajienė.
„Pensijų anuitetas dažnai vertinamas per emociją – žmogui atrodo, kad geriau pinigus turėti savo sąskaitoje. Tačiau svarbiausias klausimas yra ne vien tai, kur pinigai yra šiandien, o kaip jie padės užtikrinti pajamas ateityje. Anuitetas nėra pinigų praradimas – tai būdas sukauptą sumą paversti reguliariomis pajamomis“, – sako L. Načajienė.
Anuiteto esmė – pajamos visam gyvenimui
Pensijų anuitetas – tai sprendimas, kai už antroje pensijų pakopoje sukauptas lėšas žmogui mokamos papildomos reguliarios pajamos senatvėje. Jo paskirtis nėra vienu kartu išmokėti visą sukauptą sumą, o padėti ją paskirstyti reguliariomis išmokomis.
„Sulaukus pensijos svarbu ne tik kiek esate sukaupę, bet ir kaip šios lėšos bus naudojamos. Jei visa suma atsiimama iš karto, žmogus pats turi nuspręsti, kiek gali išleisti kas mėnesį, kaip ją apsaugoti nuo nuvertėjimo ir ką daryti, kad pinigų užtektų ilgam. Anuitetas šią problemą sprendžia kitaip – sukauptas lėšas paverčia reguliariu pajamų srautu“, – teigia ekspertė.
Ar pasirinkus anuitetą pinigai prarandami?
Viena dažniausių klaidingų prielaidų – kad pasirinkus pensijų anuitetą sukaupti pinigai prarandami, o žmogaus artimiesiems nieko nelieka. Tačiau taip nėra visais atvejais – paveldimumas ir lėšų investavimo galimybė priklauso nuo pasirinktos anuiteto rūšies.
Pasirinkus paveldimą standartinį pensijų anuitetą, žmogui mokamos stabilios išmokos visą gyvenimą, o jei jis miršta iki nustatyto amžiaus, paveldėtojams gali būti išmokėta neišmokėta suma. Nuo 2026 m. šis paveldėjimo laikotarpis taikomas iki 85 metų.
Kitas pasirinkimas – atidėtasis pensijų anuitetas. Jo atveju „Sodrai“ pervedama tik dalis sukauptų lėšų, o likusi suma iki 85 metų lieka pensijų kaupimo bendrovėje ir mokama periodinėmis išmokomis. Šių išmokų dydis gali kisti priklausomai nuo investavimo rezultatų, o pensijų fonde likusi neišmokėta suma yra paveldima.
Skirtingi poreikiai – skirtingi sprendimai
Gyventojai gali rinktis skirtingas pensijų anuitetų rūšis. Standartinis pensijų anuitetas paprastai užtikrina didžiausias stabilias mėnesio išmokas, tačiau nėra paveldimas. Paveldimas standartinis pensijų anuitetas suteikia galimybę dalį neišmokėtų lėšų palikti paveldėtojams, tačiau mėnesio išmoka dažniausiai būna mažesnė. Atidėtasis anuitetas leidžia dalį sukauptų lėšų iki 85 metų toliau laikyti pensijų fonde ir gauti periodines išmokas, kurių dydis priklauso nuo investavimo rezultatų.
„Vienam žmogui svarbiausia gali būti kuo didesnė mėnesio išmoka, kitam – paveldimumas, trečiam – galimybė dalį lėšų toliau laikyti pensijų fonde. Todėl anuiteto pasirinkimas nėra formalumas. Tai finansinis sprendimas, kurį reikia vertinti pagal savo tikslus, šeimos situaciją, rizikos toleranciją, poreikį paveldėti lėšas ir norą toliau dalyvauti investavime“, – sako L. Načajienė.
Atsiimti pinigus – dar ne planas
Ekspertė atkreipia dėmesį, kad galimybė atsiimti sukauptas lėšas daliai gyventojų gali atrodyti kaip saugesnis ar aiškesnis sprendimas. Tačiau vien pinigų atsiėmimas dar nereiškia, kad žmogus turi ilgalaikį planą.
„Jei žmogus nusprendžia atsiimti sukauptą sumą, jis pats tampa savo pensijų išmokų valdytoju. Tuomet reikia turėti planą, kiek pinigų galima naudoti kas mėnesį, kur laikyti likutį, kaip apsisaugoti nuo infliacijos, kokią riziką prisiimti investuojant ir kaip išvengti emocinių sprendimų. Be plano didesnė suma sąskaitoje gali būti išleista per greitai arba prarasti vertę“, – pažymi L. Načajienė.
Gyventojai dažniausiai renkasi paveldimumą
Populiariausias šiuo metu yra paveldimas standartinis pensijų anuitetas – jį yra pasirinkę 68 proc. anuitetų gavėjų, rodo 2026 m. birželio pabaigoje paskelbti „Sodros“ duomenys. Standartinį pensijų anuitetą pasirinko 23 proc. gavėjų, o atidėtąjį – 9 proc.
„Šie skaičiai rodo, kad daugeliui žmonių svarbus ne tik reguliarių pajamų užtikrinimas, bet ir paveldimumas. Tai natūralu – pensijų lėšos žmonėms yra jautri tema, todėl jie nori žinoti, kas nutiks sukauptiems pinigams skirtingais gyvenimo scenarijais“, – sako L. Načajienė.
Ji primena, kad prieš priimant sprendimą verta palyginti skirtingas anuitetų rūšis, įsivertinti paveldimumo sąlygas, suprasti investavimo galimybes ir realistiškai atsakyti, ar atsiėmus sukauptą sumą būtų aiškus planas, kaip šias lėšas paskirstyti ilgam laikotarpiui.
Apie „Luminor investicijų valdymas“ UAB
Lietuvos banko duomenimis, 2025 metų pabaigoje pagal valdomą antros pakopos pensijų fondų turtą „Luminor investicijų valdymas“ užėmė 8,2 proc. rinkos dalį, įskaitant ir gyvybės draudimo įmones, taip pat valdančias antros pakopos pensijų fondus. Pagal valdomą trečios pakopos pensijų fondo turtą įmonė turėjo 19 proc. trečios pakopos pensijų fondų rinkos dalies.

Svarbu: Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.

